**Ojmjakon** (rus.: *Оймякон*, jak.: *Өймөкөөн*) je selo u Jakutskoj u Rusiji, u dalekoistočnom dijelu Sibira u Ojmjakonskom okrugu. Najhladnije je naseljeno mjesto na Zemlji (najniža izmjerena temperatura -67,7 °S) i nalazi se na lijevoj obali reke Indigirke. Ovdje živi oko 500 stanovnika, koji se pretežno bave stočarstvom i ribolovom. Od glavnog grada Jakutska, Ojmjakon je udaljen oko 1 100 kilometara prema istoku. Najbliža područna cesta je Kolimska autocesta udaljena oko 32 kilometra sjeverozapadno. Najbliža susjedna naselja su Hara-Tumul i Bereg-Jurdja.

Podrijetlo naziva
-----------------

Mjesto je dobilo ime po rijeci čiji je naziv došao od riječi *kheium* iz evenskog jezika, što bi u slobodnom prijevodu značilo nesmrznuta voda, mjesto gdje ribe provode zimu. Prema drugom izvoru, rječnik tunguskog jezika, navodi da evenska riječ *heyum* znači zaleđeno jezero.

Geografija
----------

### Položaj i reljef

Mjesto Ojmjakon nalazi se u istočnom dijelu Sibira na obali rijeke Indigirke. Upravno pripada Jakutskoj. Smješten je na svega tri stupnja od polarnog kruga (66° 33‘ sgš). Predjel se odlikuje zajednicom tundre i tajge, a nadmorska visina mjesta je 741 metar. Mjesto je omeđeno ojmjakonskim planinama (3 003 m) na zapadu i jugozapadu i planinom Tas Kistabit (2 341 m) na sjeveru i sjeveroistoku. Rijeka Indigirka je s istoka usjekla svoju dolinu i ojmjakonsku kotlinu. Zemljište se zaleđuje do dubine od čak 1 500 metara[3]. Kako je Ojmjakon blizu sjevernog pola, duljina dana i noći tijekom godine iznimno varira; tijekom prosinca dan traje tri, a u lipnju 21 sat.

### Klima

Najspecifičnija odlika ovog mjesta je oštra kontinentalna klima koju karakteriziraju ekstremno hladne zime sa srednje toplim ljetima. Vjetar ne puše, a sunčev sjaj je intenzivan. Ojmjakon se smatra najhladnijim stalno naseljenim mjestom na svijetu, a naziva se i „Pol hladnoće" sjeverne polutke. Najniža do sada izmjerena temperatura je –68 °C u meteorološkoj postaji Tomtor godine 1933. Temperatura od -71,2 °C zabilježena je na spomeniku u Ojmjakonu. Tijekom ljeta temperature mogu dostići 25-30° Celzijevih stupnjeva, pa je godišnja amplituda u ovom mjestu veća od 100°S.

Najviša ikada izmjerena temperatura u Ojmjakonu iznosila je 34,6°S u srpnju 2010. godine, dok je najniža temperatura zabilježena 6. veljače 1933. godine i iznosila je -67,7°S. Srednja godišnja temperatura je -15,5°S. Količina padalina je iznimno niska i iznosi svega 212 milimetara godišnje. Vjetar rijetko puše u Ojmjakonu. Prosječna brzina 1,2 m/s, a najčešće se javlja sa zapada i sjeveroistoka. Vlažnost zraka je visoka i prosječna godišnja iznosi 71%. Najviša je u siječnju (75%), a najniža u lipnju (59%). Ukupan broj dana sa snježnim pokrivačem je 213, a najsnježnije razdoblje je od listopada do travnja. Prosječna visina pokrivača u tom razdoblju je 21 cm, a maksimalna izmjerena 51 cm (veljača). Prosječna godišnja oblačnost u Ojmjakonu iznosi 6,5 desetina.

### Hidrografija

Okolina Ojmjakona je bogata izvorima tople vode. Glavni vodeni tok je Indigirka, koja teče s istoka. Izvire na Halkanskim planinama, točnije nastaje od dva manja toka (Tura Urjah i Tarin Jurah). Dugačka je 1 726 kilometara i ulijeva se u Istočnosibirsko more. U razdoblju od listopada do svibnja površina rijeke se zaledi. Pogodna je za ribolov budući da je bogata vrstama poput repuške, čira, muksune, zatim omulja i dr. Jugoistočno od sela nalaze se i dva veća jezera, Boljšoj i Mendereljah.

### Živi svijet

Predjel je prekriven tipičnim predstavnicima tundre (patuljaste vrste drveća) i tajge (četinari poput smreke, jele, ariša i dr.). Na području Ojmjakona živi posebna vrsta konja koji su slični ponijima po visini, a odlikuju se iznimno dugom dlakom koja ih štiti od hladnoće tijekom zime. Vode su bogate ribom, a u šumama žive sobovi.

Povijest
--------

Među prvim istraživačima koji su posjetili ovaj dio Sibira bili su Semjon Dežnjev i Mihail Straduhin u 17. i Gavril Saričev u 18. stoljeću. Matvej Matvejevič Gedenštrom (1780.—1845.), estonski istraživač, spomenuo je naselje Ojmjakon u svom putopisu k Novosibirskim otocima, iz prve polovine 19. stoljeća. Tijekom 1920-ih i 1930-ih godina Ojmjakon je bilo tipično povremeno naselje, gdje su svoje utočište tražili stočari i lovci na sobove.

Sovjetska vlast, u želji nomadima osigurati normalne uvjete za život i stalan boravak, izgradila je trajno naselje. Tijekom Drugog svjetskog rata u blizini sela izgrađena je pista za slijetanje zrakoplova na liniji Aljaska-Sibir, koja je uspostavljena na osnovu Zakona o zajmu i najmu (program opskrbe saveznika za vrijeme rata od strane SAD-a). Ojmjakonski okrug je formiran 1931. godine, a 1954. upravno središte postalo je mjesto Ust-Nera. Danas je Ojmjakon stalno naseljeno selo.

Stanovništvo
------------

Prema procjeni iz 2012. godine u Ojmjakonu živi 512 stanovnika, dok je po podacima popisa iz 2010. bilo 462 stanovnika (230 muškaraca i 232 žene). Prema nacionalnom sastavu iz 2002. najbrojniji su Jakuti, a zatim slijede Rusi. Službeni jezici su ruski i jakutski. Stanovništvo se pretežno bavi stočarstvom, lovom i ribolovom. Zbog iznimno niskih temperatura uzgajanje žitarica, i gajenje voća ili povrća nije moguće, a u prehrani su, shodno tome zastupljeni divlji plodovi mjesnih biljnih vrsta. Među mjesnim poslasticama izdvajaju se mliječni proizvodi „hajak" i „kjorčeh", koji su slični maslacu i sladoledu, kao i najpoznatije ojmjakonsko jelo „stroganina" (ostrugana svježe zaleđena riba). Zahvaljujući čistom zraku, zdravoj prehrani i čistoj vodi, stanovnici Ojmjakona su poznati po dugovječnosti. Upravnica sela je Rozalija Petrovna Kondakova.

Gospodarstvo
------------

Stanovništvo Ojmjakona se najvećim dijelom bavi stočarstvom, točnije gajenjem sobova i divljih konja. Osim toga zastupljen je i ribolov na rijeci Indigirki. Okolina mjesta bogata je nalazištima i rudnicima zlata koji se koriste. Uslijed niskih temperatura u Ojmjakonu nema mobilne telefonije i signala. Turizam je razvijen na osnovi klimatske specifičnosti (najniže temperature), što je razlog dolaska turista. Tijekom 2012. godine Ojmjakon je posjetilo 57 turista od čega najviše iz Njemačke i Engleske. Svaki posjetitelj u okviru organizirane ture dobiva „certifikat za boravak na Polu hladnoće".

### Infrastruktura

Ojmjakon je malo mjesto povezano mjesnim cestama sa susjednim naseljima: Hara-Tumul i Terjut na sjeverozapadu, Očjugej na jugu i Tomtor i Bereg-Jurdja na jugoistoku. U selu se nalaze škole i vrtić, zatim dom kulture i športski centar. U istočnom dijelu se nalazi mjesna mljekara i pilana. Južno od sela Tomtor nalazi se zračna luka Ojmjakon (ICAO kod — UEMJ), koja je izgrađena tijekom Drugog svjetskog rata, a zatvorena je 1970-ih godina. Ima jednu zemljanu pistu duljine 1,9 kilometara. Općinska zgrada se nalazi u središtu Ojmjakona.

Ojmjakon u medijima
-------------------

Ojmjakon se spominje i pojavljuje u brojnim televizijskim serijama i emisijama:

* u epizodi „The Winter's Tale" dokumentarne serije Savage Skies iz 1996. godine meteorolog Al Rocker posjetio je Sibir i Ojmjakon
* u prvoj epizodi druge sezone (epiz. Sibir) dokumentarne serije „Najopasniji putevi na svijetu" Eddie Birn i Andy Parsons putuju kroz Sibir
* oksfordski geograf Nick Middleton u svojoj televizijskoj seriji „Going to Extremes" posjetio je selo i predstavio kako mještani žive i preživljavaju ekstremne hladnoće
* kamerman Geoff Mackley sminio je epizodu televizijske serije „Dangerman" (za Discovery Channel), u kojoj je proveo noć u šatoru i vodio bika do izvora po vodu
* u epizodi „Hot and Cold" BBC-jeve serije Ekstremni svijet prikazan je Ojmjakon kao najhladnije stalno naseljeno mjesto na svijetu
* u epizodi „Chilling Out" australske TV serije 60 minuta voditelj Liam Bartlett predstavlja način života u Ojmjakonu
* u epizodi „Russia: The Bull of Winter" putopisne TV serije Departures, putnici Scott Wilson i Justin Lukach posjetili su selo, jahali sobove i do Pola hladnoće

Poznati stanovnici
------------------

Za povijest Ojmjakona važan je Nikolaj Josipovič Krivošapkin (1832.—1926.), trgovac, humanist i filantrop. Rodio se u Tarin-Jurjahskom okrugu (danas Ojmjakonski) 1832. godine. Tijekom života i školovanja stekao je bogatstvo koje je uložio u svoj rodni kraj. Nikolaj je dao izgraditi dvije crkve, dom kulture, osnovnu školu i knjižnicu u Ojmjakonu i okolini. Umro je 1926. u 95. godini života.

Izvori
------

1. ↑  www.telegraph.co.uk, "The coldest inhabited place on Earth", pristupljeno 21. veljače 2014.
2. ↑  ruskarec.ru Arhivirano 2014-04-11 na Wayback Machine-u, "Ojmjakon: život u najhladnijem naselju na planetu", pristupljeno 21. veljače 2014.
3. ↑  Е. М. Поспелов. „Географические названия мира". Москва, 1998, стр. 307.
4. ↑  Tsintsius, V. I. (1977), Сравнительный словарь тунгусо-маньчжурских языков : материалы к этимологическому словарю, 2, Leningrad: Nauka, стр. 361
5. ↑  Энциклопедический словарь Яно-Оймяконское нагорье Arhivirano 2013-12-27 na Wayback Machine-u, pristupljeno 21. veljače 2014.
6. ↑  Энциклопедический словарь Тас-Кыстабыт, pristupljeno 21. veljače 2014.
7. ↑  „Полюса холода". Газета „География". Arhivirano iz originala na datum 2017-05-01. Pristupljeno 21. veljače 2014.
8. ↑  dnevnik.hr, "Najhladnije mjesto na Zemlji je rusko selo Ojmjakon, s -71 stupanj!", objavljeno 21. siječnja 2013. pristupljeno 21. veljače 2014.
9. ↑  Природа, pristupljeno 21. veljače 2014.
10. ↑  Climate of the USSR, issue 24, part I, Leningrad, 1956
11. ↑  КЛИМАТ ОЙМЯКОНА Осадки, pristupljeno 21. veljače 2014.
12. ↑  КЛИМАТ ОЙМЯКОНА Повторяемость различных направлений ветра, %, pristupljeno 21. veljače 2014.
13. ↑  КЛИМАТ ОЙМЯКОНА Влажность воздуха, %, pristupljeno 21. veljače 2014.
14. ↑  КЛИМАТ ОЙМЯКОНА Снежный покров, pristupljeno 21. veljače 2014.
15. ↑  КЛИМАТ ОЙМЯКОНА Облачность, баллов, pristupljeno 21. veljače 2014.
16. ↑  Географическая энциклопедия Индигирка, pristupljeno 21. veljače 2014.
17. ↑  Topografski zemljovid Ojmjakona i okoline Arhivirano 2013-05-01 na Wayback Machine-u, pristupljeno 21. veljače 2014.
18. ↑  Ojmjakon, najhladnije nastanjeno mjesto na svijetu, pristupljeno 21. veljače 2014.
19. ↑  История, pristupljeno 21. veljače 2014.
20. ↑  Lebedev, Igor *Aviation Lend-Lease to Russia* Nova Publishers (1997) str. 44-49
21. ↑  ВПН-2010. Якутия. Таб. 5. Численность населения по районам, городским и сельским населенным пунктам
22. ↑  Всероссийская перепись населения 2002 года. Национальный состав населения по регионам России, pristupljeno 21. veljače 2014.
23. ↑  Oymyakonsky, vt.Ust-Nera, pristupljeno 21. veljače 2014.
24. ↑  Returning to Siberia, part 2 - Oymyakon, pristupljeno 21. veljače 2014.
25. ↑  Welcome to the coldest village on Earth where the temperature can hit -71.2C, mobiles don't work... but homes still have outside toilets, pristupljeno 21. veljače 2014.
26. ↑  Natural resources, pristupljeno 21. veljače 2014.
27. ↑  Minerals, pristupljeno 21. veljače 2014.
28. ↑  The Coldest Inhabited Place on Earth: Oymyakon, Russia, pristupljeno 21. veljače 2014.
29. ↑  Oymyakon – General Information, pristupljeno 21. veljače 2014.
30. ↑  Foreignerv visited Pole of Cold - Oymyakon, pristupljeno 21. veljače 2014.
31. ↑  What is the standard tour to the Pole of Cold?, pristupljeno 21. veljače 2014.
32. ↑  БОРОГОНСКИЙ 1-й наслег Arhivirano 2012-05-30 na Archive.is-u, pristupljeno 21. veljače 2014.
33. ↑  Oymyakon Airport profile Arhivirano 2014-01-04 na Wayback Machine-u, pristupljeno 21. veljače 2014.
34. ↑  UEMJ, pristupljeno 21. veljače 2014.
35. ↑  Oymyakon (UEMJ) Sakha, Russian Federation, pristupljeno 21. veljače 2014.
36. ↑  Oymyakon – General Information (See plan), pristupljeno 21. veljače 2014.
37. ↑  Savage Skies: The Winter's Tale (1996), pristupljeno 21. veljače 2014.
38. ↑  Savage Skies, pristupljeno 21. veljače 2014.
39. ↑  World's Most Dangerous Roads imdb, pristupljeno 21. veljače 2014.
40. ↑  Siberia Series 2 Episode 1 of 3, pristupljeno 21. veljače 2014.
41. ↑  Going to Extremes: Cold, pristupljeno 21. veljače 2014.
42. ↑  Expedition to Oymyakon, Siberia - Russia January 2004, pristupljeno 21. veljače 2014.
43. ↑  Cold Pole of North Arhivirano 2013-06-06 na Wayback Machine-u, Yakutia Travel, retrieved February 2010.
44. ↑  Extreme World: Hot and Cold, pristupljeno 21. veljače 2014.
45. ↑  Channel Nine Australia - 60 Minutes - Chilling Out Arhivirano 2015-04-02 na Wayback Machine-u, pristupljeno 21. veljače 2014.
46. ↑  Departures Season 3 Episode 2, pristupljeno 21. veljače 2014.
47. ↑  Купец – меценат Н. О. Кривошапкин, pristupljeno 21. veljače 2014.
48. ↑  Николай Осипович Кривошапкин, pristupljeno 21. veljače 2014.
49. ↑  Информация о с. Оймякон, pristupljeno 21. veljače 2014.

***Ojmjakon*** na Wikimedijinoj ostavi

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 144441989
* LCCN: n2002040799
* SUDOC: 177393300
* NKC: ge932346

 |